Pankrotistunud ehitusettevõtte OÜ Primus PR pankrotihaldurid Terje Eipre ja Martin Pärn müüvad avalikul suulisel enampakkumisel seitset Saaremaal ja üht Tallinnas asuvat kinnistut.
BNS vahendas, et müüdava vara hulka kuulub 1772-ruutmeetrine tootmismaakinnistu Tallinnas Nõmme linnaosas Valdeku tänav 107. Kinnistu alghind on 126 000 eurot, millele lisandub käibemaks 25 200 eurot.
Samuti müüvad haldurid kahte Kuressaare linnas asuvat kinnistut Pikk tänav 26 ja 54. Esimene neist on 6731-ruutmeetrine ja selle alghind on 145 800 eurot koos käibemaksuga. Pikk tänav 54 asuva 2018-ruutmeetrise kinnistu alghind on 438 000 eurot.
Tallinnas ja Kuressaares asuvatel kinnistutel on 4,8 miljoni Eesti krooni suurune hüpoteek AS-i Swedbank ja 12 miljoni krooni suurune hüpoteek OÜ Primus East kasuks.
Lisaks müüb haldur viit hoonestamata kinnistut Saaremaal Kaarma vallas Sikassaare külas (Põlluvälja tee 1, 3, 5, 7 ja 9). Viie kinnistu kogupindala on 25 971 ruutmeetrit ja kogumaksumus 453 598 eurot koos käibemaksuga. Kõigil kinnistutel on 3800 euro suurune hüpoteek OÜ Spa Varad ja 150 000-eurone hüpoteek AS-i Espak kasuks.
Suuline enampakkumine toimub 29. novembril advokaadibüroo Eipre & Partnerid ruumides.